# Grammaire de P. de la Ramée/Préface

adame, ſi quelquun eſtime que Grãmaire ſoit vne choſe puerile & abiecte, & pourtant que ce ſoit vng preſent indigne deſtre præſente a vne Royne ſi grande, & tant occupee en ſi grãdes affaires, ie me deffendray de voſtre authorite, que ceſt par voſtre ſuaſion, que le Roy ma commande de pourſuiure le cours des arts liberaulx non ſeulement en Latin, pour le docts de toute nation, mais en Frãcois pour la France, ou il y a vne infinite de bons eſpris capables de toutes ſiẽces & diſciplines, qui toutesfois en ſont priues, pour la difficulte des lãgues. Et a la verite il nous eſt auiourdhuy plus difficile dapprẽdre vne lãgue Grecque ou Latine, quil ne feut oncques, ny a Platon, ny a Ariſtote dapprendre toute la Philoſophie. Parquoy ie diray hardiment en parlãt de la gloire de vos Maieſtes, que tel commandement neſt point moins digne dung bien grãd Monarque, que damplifier ſa monarchie de grandes conqueſtes & dominatiõs. Car la Grammaire eſt non ſeulement la premiere entre les ars liberaulx, mais elle eſt la mere nourrice de tous, qui les nourrit comme au berceau & leur apprẽd a parler & declairer ce quils ſcauent : & ſans elle ſeroyẽt muets & inutiles : & a ceſte cauſe a eſte mangnifiee non ſeulement par les anciens Philoſophes, ains par les grand Princes. A ce propos iallegueray Marrcus Varron, & Iulle Cæſar, fort grãs ſeigneurs, qui toutesfois ont eſtime a grãd honneur deſcripre la Grammaire de leur lãgue : & ont iuge que ce neſtoit petit los de vertu de donner aux hõmes loix de biẽ parler. Ce meſme iugement a eſte de Meſſala Coruinus, qui a eſcript des liures entiers de chaſcune letre: Le meſme dAuguſte, qui maintenoit que leſcripture debuoit reſpondre a la voix, & le practiquoit ainſi : Le meſme de Claudius Empereur quatrieſme, qui inuenta trois letres, & en mit par ſon authorite luſaige en auant. Mais queſt il beſoing de vous alleguer ces Romains ? Nauons nous point de Gaullois, nauons nous point de Francoys, qui ayent eſte les Varrons, les Cæſars, les Coruinus, les Auguſtes & Claudius de la langue Gaulloyſe ou Francoyſe ? Certes la Grãmaire & toutes aultres diſciplines liberalles eſtoyent anciennement en langaige Gaulloys es eſcolles de nos Druides ſans en rien tenir ny des Grecs, ny des Latins : & depuis eſtants ſorties de la Gaulle auec leurs Gaulloys ſont paſſees en la Grece, ou elles ont eſte fort cheries & honnorees, & de la ont eſte inuitees en Italie, & en toutes les parties du monde : comme nous auons demonſtre au liure de lancienne Gaulle. Que ſi nos hiſtoires ne ſont menteuſes, Chilperic & Charlemaigne ſattribueront iuſtement ceſte louãge. Chilperic, comme teſmoigne Gregoire de Tours, en fut ſi curieux, que voyant lorthographe corrompue, mit en auant (comme auoit faict Claudius Empereur) trois characteres, & commanda par ſes patentes quils fuſſent practiques par tout ſon Royaulme. Chalemaigne a faict dauantaige, il a eſcript la Grammaire Francoyſe entiere. Et de grace qua faict le grand Roy Francoys, quãd il a excite la ſcience & luſaige de toute la langue, Hebraicque, Græcque, Latine : voyre quand il a eſte luy meſme ſi ſtudieux de ſa lãgue, quil ny auoit homme en ce Royaulme mieulx ententelle liberalite de Roy, qui donna oultre les aultres fort grandes deſpences à vng ſeul Ariſtote pour ce faict quatre cens cinquante mille eſcus. Et a vray dire ce grãd Roy ne ſe pouuoit baſtir vng trophee plus Royal, ny plus magnifique, ny de plus lõgue duree, que ceſtuy la. Parquoy (madame) penſes que Dieu vous a donne, & leſprit, & le moyen de faconner aulx Francoys vng aultre Alexãdre, en luy baſtiſſant vng Royaulme de toutes diſciplines. Vous laues dreſſe iuſques icy, & dreſſeres (a layde de Dieu) plus ſongneuſement qui iamais, vous propoſant bien faire dun Charles de Valloys, ce que feit Madame Loyſe de Sauoye Regente en France, de ſon Francoys de Valloys. Ceſte Dame voyant le gentil naturel de ſon fils, luy propoſa vne lecon ordinaire a ſon diſner, ores des lettres humaines, ores de la ſaincte eſcripture : ce que ce ieuſne Roy print a ſi grand plaiſir, que lon euſt dict de ceſte table Royalle, que ceſtoit vne Academie de Platon, ainſi eſtoit elle garnie de toutes perſonnes doctes & ſcauantes. Et bien heureux ſeſtimoit celuy, qui y pouuoit propoſer en vng moment, ce quil auoit eſtudie toute ſa vie : auſſi eſtoit ce roy fort liberal enuers tels eſprits, de ſorte quil excita par ſon exemple tout vng monde a leſtude des bonnes letres : Ainſi doncques faites vous, en propoſant au Roy perſonnaiges dexcellẽt ſcauoir, & entre tous aultres, pour ſon præcepteur, Iacques Amiot, Eueſque dAuxerre, qui na moins fait pour ſa patrie en tranſlatant ſi elegamment en noſtre lãgue les euures de Plutarque, que Plutarque meſme auoit faiict pour la Grece, en les cõpoſant. Par ainſi doncques preparant mon ſymbole a ceſte Royalle Academie, ie rends graces a Dieu, quil luy a pleu faire reluire le ſoleil de ſa clemence ſur la Frãce, de maniere quen inuoquant & magnifiant ſon ſainct nom, ie puiſſe auſſi faire ſeruice a ceulx quil a cõmis & ordonne au gouuernement de ma patrie. madame, ie vous ay propoſe au proeme des Mathematiques vng des beaulx monuments qui fut iamais ſur terre, & vous en ay ouuert vng treſample moyen, Vous y penſeres ſil vous plaiſt. Ceſt a voſtre Maieſte, de dreſſer pour la nobleſſe de France, vng corps dhoſtel ſi magnifique : de ma part ie meſtudieray de tracer quelque lineament de lame de ce coprs en deſcriuant les arts liberaulx, & commenceray par la Grãmaire Gaulloyſe ou Francoyſe anciennemẽt celebree par nos Druides, par nos Roys Chilperic & Charlemaigne, nagueres comme reuoquee des enfers par le grand Roy Francoys, traictee en diuerſes facons par pluſieurs autheurs. Iacques Syluius, qui eſt decede en la profeſſion Royalle de Medecine, la præſenta a la Royne Leonor a ſon aduenement, & taſcha de reformer labus de noſtre eſcripture, & faire quelle conuint a la parolle, comme appert par les characteres lors figures par Robert Eſtienne, & practiques par toute la Grammaire. Geoffory Tory, maiſtre du pot caſſe, lors Imprimeur du Roy, en mit en lumiere quelque traicte. Dolet en a compoſe quelque partie, comme des poins & apoſtrophes, mais la conduitte de ceſte œuure plus haulte & plus magnifique & de plus riche & diuerſe eſtoffe eſt propre a Loys Megret, combien quil nayt point perſuade entierement a vng chaſcun ce quil pretendoit touchant lortographe. Iacques Pelletier a debatu ſubtillement ce poinct d’orthographe, en enſuiuant, non pas les characteres, mais le conſeil de Syluius, & de Megret. Guillaume des Autels la fort combattu, pour deffendre & maintenir leſcripture vulgaire. Lors eſmeus dune ſi louable entrepriſe nous en fiſmes auſſi quelque coup deſſay, tendants a demõſtrer que noſtre langue eſtoit capable de tout embelliſſement, & aornement, que les aultres langues ayent iamais eu. Les plus recens ont euite toute controuerſe, & ont faict quelque forme de doctrine chaſcun a ſa fantaſie. Iean Pilot, Iean Grenier, Anthoine Caucie en Latin, Robert Eſtiẽne en Latin & en Francoys : Ioachim du Bellay, le vray Catulle des Francoys, a mis en lumiere vne illuſtration de la langue Francoyſe : Depuis Henry Eſtienne a eſcrit la conformite du langaige Francoys auaec le Grec, & ne doubte point (ſil ſadonne a ceſte eſtude) quil ne nous donne vng auſſi riche treſor de la langue Francoyſe, comme il nous a donne de la langue Grecque. Nagueres I. A. de Baif a doctement & vertueuſement entreprins le point de la droicte eſcriputre, & la fort eſbranle par ſes viues & pregnantes perſuaſions. Par ainſi nous voyons que depuis quarante ans enca, ce proces pour vrayemẽt eſcripre, a eſte ſur le bureau ; & que maintenant de reprendre ces miẽnes arres anciennes ceſt reueiller tous nobles eſprits addonnes aulx lettres, & les provoquer a penſer de leur patrie, & la reputer digne de leurs vielles & eſtudes, & de luy communiquer liberallement le fruict de leurs labeurs, ſe propoſant deuant les yeulx vne grace & doulceur du Francoys, qui inuite les eſtrangers a lapprẽdre auſſi curieuſemẽt, que nous apprenons en nos eſcolles le Grec & Latin, ſe propoſant auſſi toutes les nations voyſines, Italie, Eſpaigne, Allemaigne, qui ſeſtudient a mettre en art leur langue. Mais (ma dame) ie vous detiens trop longuement a ceſte entree. La Grammaire apprend aulx aultres a bien parler : parquoy ſi elle eſt bonne maiſtreſſe deſcolle, quelle meſme parle de ſes vertus & louanges, & vous rende raiſon de tout ſon faict, & ſur tout de ſes characteres, de ſa facon deſcripre : quelle aprenne a parler Francoys a ſes compaignes, Rhethorique, Dialectique, Arithmetique, Geometrie, Muſique, Aſtrologie, Phyſique, Ethique, Politique, par ainſi quelle ouure le pas aulx arts liberaulx pour retourner de Grece, & dItalie en la Gaulle, & pour rentrer ſoubs le nom de